গুরুতর অনিয়মের অভিযোগ! সাসপেন্ড বসিরহাটের AERO

ওয়েব ডেস্ক : এসআইআর (SIR) প্রক্রিয়ায় গুরুতর অনিয়মের অভিযোগ। সেই কারণে এবার বড় পদক্ষেপ করল নির্বাচন কমিশন (Election Commission)। বসিরহাট (Basirhat)–২ ব্লকের বিডিও তথা এইআরও (AERO) সুমিত্র প্রতিম প্রধানকে সাসপেন্ড করল নির্বাচন কমিশন। রবিবার রাজ্যের মুখ্যসচিবের কাছে নির্বাচন কমিশনের তরফে এ নিয়ে চিঠি পাঠানো হয়েছে বলে খবর। ওই এইআরও (AERO)-কে নির্বাচন-সংক্রান্ত সমস্ত প্রক্রিয়া থেকে সরানোর নির্দেশও দেওয়া হয়েছে।

কমিশনের (Election Commission) তরফে পশ্চিমবঙ্গের মুখ্যসচিবকে পাঠানো চিঠিতে বলা হয়েছে, বসিরহাট (Basirhat) উত্তর বিধানসভা কেন্দ্রে ভোটার তালিকা সংশোধনের শুনানিতে অনিয়ম করেছেন ওই এইআরও। তাঁর বিরুদ্ধে অভিযোগ, ওই আধিকারিক নিজেই আরও এইআরও নিয়োগ করেছেন। ‘সুয়ো মোটো’ নির্দেশ জারি করে শুনানি পর্ব চালিয়েছেন। যা করার অধিকার ওই এইআরও-র ছিল না।

আরও খবর : বাড়ছে তাপমাত্রা! কবে বিদায় নিচ্ছে শীত? দেখুন

নির্বাচন কমিশনের (Election Commission) তরফে আরও জানানো হয়েছে, ১৯৫০-এর ১৩সি ধারার স্পষ্ট লঙ্ঘন করেছে ওই আধিকারিক। চিঠিতে আরও বলা হয়েছে, এসআইআর প্রক্রিয়ায় সমস্ত কাজের জন্য যে সব আধিকারিক রয়েছেন তাঁরা নির্বাচন কমিশনের অধীন। কিন্তু ওই আধিকারিক নিয়ম লঙ্ঘন করেছেন।

এর ফলে অভিযুক্ত ওই আধিকারিকের বিরুদ্ধে শৃঙ্খলামূলক তদন্ত শুরু করার কথাও জানানো হয়েছে। ৪৮ ঘন্টার মধ্যে সেই তদন্তের অগ্রগতির কথা কমিশনকে জানানোর নির্দেশ দেওয়া হয়েছে। বসিরহাট উত্তর কেন্দ্রের এই ঘটনা ঘিরে রাজনৈতিক ও প্রশাসনিক মহলে তীব্র চাঞ্চল্য ছড়িয়েছে। জানা গিয়েছে, ওই আধিকারিকের বিরুদ্ধে অভিযোগ জানিয়েছিলেন বিরোধী দলনেতা শুভেন্দু অধিকারী।